Il-Kummissjoni Ewropea ħabbret appoġġ finanzjarju għall-Istati Membri li kollettivament impenjaw aktar minn 30,000 post ta' risistemazzjoni għall-2020 fl-ewwel Forum Globali dwar ir-Refuġjati f'Ġinevra. Il-Viċi President għall-Promozzjoni tal-Istil ta' Ħajja Ewropew Tagħna Margaritis Schinas qal: “Ir-risistemazzjoni hija storja ta' suċċess Ewropea u għandha tibqa' hekk.. L-Istati Membri tal-Unjoni Ewropea qed jagħmlu l-akbar wegħda kollettiva ta' postijiet ta' risistemazzjoni li qatt wettqu. Dan jagħmel lill-UE l-akbar kontributur għall-isforzi ta' risistemazzjoni madwar id-dinja — għalkemm aħna nittamaw li jkun hemm aktar azzjonijiet u żieda fil-wegħdiet tagħhom li jaqblu mal-ħtiġijiet li qed jiżdiedu. Meta nikkooperaw u naħdmu flimkien, nistgħu noħolqu sistemi sostenibbli, effettivi u sikuri biex noffru protezzjoni lill-dawk l-aktar vulnerabbli fid-dinja.” Il-Kummissarju għall-Affarijiet Interni Ylva Johansson qalet: “Ir-risistemazzjoni hija għodda ewlenija biex jiġi żgurat li l-persuni fil-bżonn ta' protezzjoni ma jpoġġux ħajjithom f'riskju u jaslu fl-UE permezz ta' mogħdijiet sikuri u legali. Dawn huwa komponent ewlieni tal-approċċ komprensiv għall-migrazzjoni li neħtieġu li nkomplu niżviluppaw, inklużi sħubijiet b'saħħithom ma' pajjiżi terzi. L-impenji ambizzjużi tal-Istati Membri jridu jkomplu u l-UE se tipprovdi l-appoġġ meħtieġ. Ma nistgħux inħallu xi lakuni f'dan ir-rigward. Il-Kummissjoni beħsiebha tressaq rakkomandazzjoni biex tgħaqqad flimkien l-isforzi tal-Istati Membri u b'hekk tagħmel lill-UE aktar b'saħħitha fix-xena globali.” Il-Kummissjoni Ewropea kienet irrappreżentata f'livell għoli fil-Forum Globali dwar ir-Refuġjati f'Ġinevra. Fis-16 ta' Diċembru, il-Kummissarju għall-Viċinat u t-Tkabbir, Olivér Várhelyi, ħa sehem f'panel ta' sessjonijiet b'attenzjoni speċjali dwar “Il-kriżi tar-refuġjati Sirjani — Inwasslu bi sħubija”. Illum, il-Kummissarju għas-Sħubijiet Internazzjonali, Jutta Urpilainen, se tagħmel diskors ewlieni waqt is-sessjoni plenarja tal-għeluq, u l-Kummissarju għall-Ġestjoni tal-Kriżi, Janez Lenarčič , se jieħu sehem fil-panel ta' livell għoli dwar l-edukazzjoni. Mill-2015, aktar minn 65,000 refuġjat vulnerabbli sabu protezzjoni fl-Ewropa permezz tal-iskemi ta' risistemazzjoni tal-UE. Il-wegħda kollettiva mill-Istati Membri għal 30,000 post ieħor ta' risistemazzjoni fl-2020 tikkonferma r-rwol tal-UE bħala mexxejja globali dwar ir-risistemazzjoni. F'konformità mal-ħtiġijiet ta' risistemazzjoni globali previsti tal-UNHCR għall-2020, il-programm ta' risistemazzjoni tal-UE ser jagħti prijorità lir-risistemazzjonijiet mit-Turkija, il-Libanu, il-Ġordan u l-pajjiżi tul ir-rotta tal-Mediterran Ċentrali. Ir-risistemazzjonijiet mill-Mekkaniżmi ta' Tranżitu ta' Emerġenza fin-Niġer u fir-Rwanda jkunu ta' prijorità partikulari. L-UE tippromwovi l-programmi ta' risistemazzjoni tal-Istati Membri permezz ta' appoġġ operazzjonali pprovdut mill-Uffiċċju Ewropew ta' Appoġġ fil-qasam tal-Asil (EASO). Sfond Ir-risistemazzjoni hija għodda importanti biex tgħin lin-nies fil-bżonn ta' protezzjoni internazzjonali jaslu fl-Ewropa b'mod sikur u b'mod legali. Minbarra li jiżguraw il-protezzjoni għar-refuġjati, ir-risistemazzjoni ssaħħaħ ukoll is-solidarjetà u l-kondiviżjoni tar-responsabbiltà bejn l-Istati Membri. F'Lulju 2019, il-Kummissjoni Ewropea talbet lill-Istati Membri biex jespandu u jibnu fuq skemi ta' risistemazzjoni eżistenti u jagħmlu wegħdiet għar-risistemazzjoni ta' persuni fil-bżonn ta' protezzjoni internazzjonali fl-2020. L-Istati Membri tal-UE wieġbu għal din is-sejħa u kollettivament wiegħdu aktar minn 30,000 post, li se jkunu appoġġati mill-baġit tal-Unjoni Ewropea. Il-baġit tal-UE jipprevedi EUR 10,000 għal kull rifuġjat risistemat f'appoġġ finanzjarju lill-Istat Membru ta' risistemazzjoni. Patt Ġdid dwar il-Migrazzjoni u l-Ażil huwa prijorità tal-Kummissjoni Von der Leyen. Il-Viċi President Schinas u l-Kummissarju Johansson ġew inkarigati biex jagħmlu l-politika Ewropea dwar il-migrazzjoni aktar b'saħħitha u aktar komprensiva. Ir-risistemazzjoni hija element importanti tal-politika komprensiva tal-UE dwar il-migrazzjoni, u ser tibqa' prijorità għolja fis-snin li ġejjin. Għal aktar informazzjoni Skeda informattiva dwar ir-Risistemazzjoni